S’ha modificat la regulació de la publicitat dels medicaments d’ús humà a través del Reial Decret 109/2010, de 5 de febrer, pel que es modifiquen diversos reials decrets en matèria sanitària per a la seva adaptació a la Llei 17/2009, de 23 de novembre, sobre el lliure accés a les activitats de serveis i el seu exercici i a la Llei 25/2009, de 22 de desembre, de modificació de diverses lleis per a la seva adaptació a la Llei sobre el lliure accés a les activitats de serveis i al seu exercici.\nL’article 4 del Reial Decret 1416/1994, de 25 de juny, pel que es regula la publicitat dels medicaments d’ús humà, queda redactat com segueix:\n«Article 4. Medicaments objecte de publicitat destinada al públic. Podran ser objecte de publicitat destinada al públic els medicaments que compleixin els requisits establerts en l’apartat 1 de l’article 78 de la Llei 29/2006, de 26 de juliol, de garanties i ús racional dels medicaments i productes sanitaris.»\nEl Reial Decret 1345/2007, de 11 d’octubre, pel que es regula el procediment d’autorització, registre i condicions de dispensació dels medicaments d’ús humà fabricats industrialment, queda modificat en els següents termes:\nL’article 25 queda redactat com segueix:\n«Article 25. Medicaments objecte de publicitat destinada al públic.\nPodran ser objecte de publicitat destinada al públic els medicaments que compleixin tots els requisits que es relacionen a continuació:\na) Que no es financiïn amb fons públics.\nb) Que per la seva composició i objectiu estiguin concebuts i destinats per a ser utilitzats sense la intervenció d’un metge que realitzi el diagnòstic, la prescripció o el seguiment del tractament.\nc) Que no contenguin en la seva composició substàncies psicotròpiques ni estupefaents.»\nEl pàragraf d) de l’apartat 3 de l’article 35 queda modificat com segueix:\n«d) Es tracti de medicaments objecte de publicitat dirigida al públic, denominació dels quals no podrà ser igual o induir a confusió amb la d’un altre medicament subjecte a prescripció mèdica o finançat amb fons públics.»\nL’apartat segon de l’annex IV, queda redactat de la següent manera:\na) Medicament d’ús hospitalari: H.\nb) Medicament de diagnòstic hospitalari o de prescripció per determinats metges especialistes: DH.\nc) Medicament d’especial control mèdic: ECM.\nd) Medicaments de dispensació renovable: TLD.\ne) Medicaments tradicionals a base de plantes: MTP.\nEls símbols compresos entre els pàragrafs a) i e) inclosos, i les sigles hauran d’estar situats a l’angle superior dret de les dues cares principals de l’embalatge exterior al costat dret o sota el Codi Nacional i en l’angle superior dret de l’acondicionament primari, quan procedeixi, en les mateixes condicions. La resta de símbols hauran de situar-se en un altre lloc.»\nCerca i maneig d'informació a Bot Plus\nRosiglitazona: suspensió de comercialització\n2011 “Any internacional del Alzheimer”\nNova normativa sobre recepta mèdica\nHàbits nutricionals durant l'embaràs i lactància\nCalendari de canvis de preus\nProva'l en femení\nPrograma informàtic Risc Cardiovascular\nCurs acreditat de cronoteràpia\nJornades de Cooperació i Salut a Àfrica\nMedicaments en unidosis\nCampanya de fotoprotecció solar a les farmàcies\nRegles de prevenció de les toxiinfeccions alimentàries\nReportatge sobre la IV Jornada farmacèutica Illa del Rei\nResultats de la campanya “Atopia: nos preocupa su piel”\nCampanya de fotoprotecció solar 2011\nFarmacèutics, compromís amb la salut\nCurs d’especialista universitari en educació nutricional\nVacunes antigripals (Campanya 2011/2012)\nI Jornada de Cooperació Sanitària\nDia Mundial de la Farmàcia\nX Jornada de la Farmàcia Balear\nCampanya per a prevenció i tractament de la pediculosi\nDeu consells bàsics per lluitar contra els polls\nDossier resultats Atenció Farmacèutica al pacient diabètic polimedicat\nJornada de deshabituació tabàquica\nCurs de terapèutica homeopàtica\nCurs factors de risc cardiovascular, mòdul III


L'Ajuntament de Tous s'oposarà a la creació d'una antena 5G fins als límits legals - Regió7 :: El Diari de la Catalunya Central\nL'Ajuntament de Tous s'oposarà a la creació d'una antena 5G fins als límits legals\nEn considerar-se una infraestructura bàsica, el consistori està obligat a tramitar-ne la instal·lació\nL'Ajuntament de Tous s'oposarà a la creació d'una antena 5G fins als límits legals Regió7\nFa mesos l'empresa Telxius Tor-res España SLU va iniciar els tràmits per instal·lar una antena de comunicacions al terme municipal de Sant Martí de Tous, previsiblement com a part del desplegament de la xarxa 5G que la companyia Movistar està fent arreu del territori. Inicialment l'empresa demanava construir-la dins el municipi i en terrenys municipals i l'Ajuntament li va denegar la llicència i l'ús de cap espai públic. Davant la negativa, l'empresa ha optat ara per instal·lar-la als afores, en un terreny de propietat privada pel qual ja ha arribat a un acord amb el propietari, fet que limita el marge d'actuació de l'Ajuntament.\nL'alcalde de Tous, David Alquézar, ha manifestat que «l'equip de govern no som partidaris d'aquesta instal·lació, de dimensions considerables, perquè no és necessària per als nostres veïns i perquè desconeixem els riscos que van associats a aquesta tecnologia. L'Ajuntament serà exigent en el compliment de la normativa i els farem tots els requeriments que calgui».\nFa pocs dies el consistori va aprovar un decret d'alcaldia on l'alcalde fa una sèrie de requeriments a l'empresa per tal que aporti un estudi d'impacte i integració paisatgística i una autorització administrativa de l'Agència Catalana de l'Aigua respecte a la construcció en zona de lleres, i dona al promotor deu dies hàbils per fer aquest tràmit.\nTot i així, els promotors s'acullen a la llei estatal de telecomunicacions actual, que obliga l'administració a tramitar la instal·lació d'aquestes infraestructures perquè es consideren bàsiques, per tant l'Ajuntament alerta que, si compleix la normativa, no es podrà impedir la instal·lació de l'antena. L'Ajuntament de Tous s'ha compromès a tractar l'assumpte amb la màxima transparència possible.


El MACBA reflexiona sobre el seu edifici | betevé Web\nA partir de les anarquitectures de Gordon Matta-Clark dels anys 70, el MACBA proposa llegir la relació del museu amb el Raval a través de l'art. Matta-Clark és una figura central del segle XX poc coneguda pel gran públic i amb una trajectòria breu, ja que va morir als 35 anys l'any 1978. El nucli central de la mostra, el formen el llegat de més de 50 dibuixos i fotografies de la col·lecció Lata, les pel·licules de la col·lecció Macba i un grup de dibuixos dels últims treballs adquirits fa poc.\n"Va revolucionar la manera d'entendre l'escultura i va proposar una manera de fer art que tenia una condició urbana essencial. I ens interessa molt la relació des de l'art amb la ciutat, ens interessa molt la relació del MACBA amb el seu barri, amb la seva ciutat, amb la seva metròpoli, amb el seu territori."\nL'exposició incorpora visions del Raval com les del cineasta José Luis Guerin o les de l'escriptor i dramaturg Jean Genet i Joan Miró, que veuen en el Raval un espai de provocació. La construcció del MACBA el 1995 va reobrir el debat històric sobre el Raval, la reforma moderna del qual, prevista en el Pla Macià del pioner de l'arquitectura moderna Le Corbusier, mai no es va arribar a aplicar.\nAls anys 30 Le Corbusier fa un diagnòstic del nucli urbà de Barcelona i proposa un pla de sanejament i destrucció del barri Xino que la Guerra Civil va estroncar.\nTanca l'exposició el film de Rossellini sobre el Centre Georges Pompidou al Beaubourg de París, la construcció del qual es va relacionar en el seu moment amb el treball de Matta-Clark i que té una història similar a la de la implantació del Macba al Raval.\ndilluns 11 de juny, 2012 , 08.40\nEl MACBA revisa, en una exposició que es pot veure fins al mes d'octubre, la realitat del mateix museu i la implantació al Raval. Ho fa a través de les intervencions que l'artista nord-americà Gordon Matta-Clark va fer en edificis durant els anys 70. El museu també repassa les relacions del barri Xino amb la modernitat a través de les aportacions d'artistes com Le Corbusier o Jean Genet.


Visita comentada a l'exposició "Xavier Miserachs, epíleg imprevist" el próxim 15 de juny - Blog COFBBlog COFB\nEstàs aquí: Inici > Secció de fotografia del COFB > Visita comentada a l’exposició “Xavier Miserachs, epíleg imprevist” el próxim 15 de juny\nVisita comentada a l’exposició “Xavier Miserachs, epíleg imprevist” el próxim 15 de juny\nFotoCofb, la secció de fotografia del Col·legi, organitza una visita comentada a l’exposició “Xavier Miserachs, epíleg imprevist“, el divendres 15 de juny a les 18 hores, a la Fundació Catalunya-La Pedrera.\nLes places són limitades a 25 i hi poden accedir col·legiats, familiars i amics.\nEl preu de la visita comentada és de 6 euros.\nInscripcions per col·legiats aquí.\nInscripcions per no col·legiats aquí.\nFotocofb fotografia Miserachs Pedrera secció fotografia visita comentada\nEl VI Concurs de Fotografia del COFB ja té guanyadors


À Punt - À Punt Mèdia s’estrena com a mitjà oficial en el MIM de Sueca i en el Real Jazz de Vila-real\nÀ Punt Mèdia s’estrena com a mitjà oficial en el MIM de Sueca i en el Real Jazz de Vila-real\nÀ Punt | la Ribera Baixa | 18/09/2019 12:06\nUna imatge d'arxiu del MIM de Sueca\nÀ Punt dona suport als valors culturals en les diverses propostes que fa. De fet és el mitjà de comunicació oficial en la 30a edició de la Mostra Internacional de MIM, que tindrà lloc a Sueca (Ribera Baixa) entre hui, 18 de setembre, i el diumenge 22. L’espai públic de comunicació també serà el mitjà oficial de la quarta edició del Real Jazz, el Festival de Jazz de Vila-real, que tindrà lloc del 20 al 22 de setembre.\nEl MIM és una mostra ben consolidada que, des de fa trenta anys, està centrat a exhibir espectacles de teatre gestual en totes les modalitats. Al llarg dels anys ha consolidat una gran resposta de públic. La col·laboració d’À Punt, que és possible gràcies a un conveni de col·laboració signat el mes de juliol, també es traduirà en la difusió, a través de la televisió, la ràdio, el web i les xarxes socials, de totes les activitats relacionades amb la 30a edició del MIM, sempre a partir de criteris informatius.\nEl Festival de Jazz de Vila-real, per la seua banda, aposta pel jazz amb denominació d’origen valenciana, programant i promocionant músics que desenvolupen la seua carrera a la Comunitat Valenciana. A pesar de la curta edat del festival, s’ha convertit en una trobada de referència per als amants del jazz. La col·laboració amb aquest festival també farà que À Punt informe en les diverses finestres de les activitats de la cita musical, sempre amb criteris informatius.\nÀ Punt té entre els objectius la promoció dels valors culturals a través de la producció i difusió de continguts audiovisuals i la creació digital i multimèdia. Per això, a banda dels dos convenis esmentats, l’espai públic de comunicació ha signat acords semblants amb la Mostra Internacional de Cine Educatiu (MICE) i amb la Mostra de València - Cinema del Mediterrani.\nLa Colla d’À Punt es guanya el públic infantil durant el confinament a casa\n'La Colla a casa' ha rebut més de 700 vídeos des dels domicilis particulars i les escoles de tota la Comunitat Valenciana.\nEls formats s'han d’ajustar al prime time de la cadena i el termini de presentació de propostes és fins al 8 de juny.\nÀ Punt recupera ‘Maniàtics’ per a les nits de diumenge\nUna sèrie d’humor setmanal amb huit personatges a la recerca de la felicitat.


Moja ha viscut amb participació i ambient festiu la seva 1a Trobada de Gegants — Ajuntament d'Olèrdola\n21:34 del 07 de maig de 2021\nMoja ha viscut amb participació i ambient festiu la seva 1a Trobada de Gegants\nMoja ha viscut amb participació i ambient festiu la seva 1a Trobada de Gegants Es celebraven els 10 anys dels gegants de Moja i també reunia als gegants dels Monjos, Vilafranca i Sant Pere Molanta http://www.olerdola.cat/news/moja-ha-viscut-amb-participacio-i-ambient-festiu-la-seva-1a-trobada-de-gegants http://www.olerdola.cat/news/moja-ha-viscut-amb-participacio-i-ambient-festiu-la-seva-1a-trobada-de-gegants/@@download/image/TrobadaGegantsOKOK.jpg\nEs celebraven els 10 anys dels gegants de Moja i també reunia als gegants dels Monjos, Vilafranca i Sant Pere Molanta\nLa participació d’un nombrós públic familiar i les ganes de festa han presidit aquest diumenge al migdia la 1a Trobada de gegants de Moja, organitzada en motiu de la commemoració del 10è aniversari dels gegants Ramon de Copons i Josepa de Sarriera. Acompanyant la parella de gegants amfitriona, també es van poder seguir als gegants de Santa Margarida i els Monjos, els de Sant Pere Molanta i els de Vilafranca. Abans de la cercavila, els portadors de totes les colles i ex membres de la colla gegantera de Moja compartien un esmorzar al Local Nou. Des d’allà començava una àgil cercavila que va seguir en sentit invers el recorregut de la processó de la Festa Major d’estiu de Moja. A la plaça de l’Església, punt final del recorregut, es van viure els moments més assenyalats de la jornada. Després de les explicacions de la història de cada parella de gegants, les peces oferien un ball en solitari per acabar amb una actuació de lluïment conjunta.\nLa tria de les colles convidades no va ser casual. Es reunia 10 anys després a les colles que l’any 2006 van actuar com a padrins dels gegants de Moja, llevat de la colla del Pla del Penedès, que en aquests moments no té activitat. Durant la jornada també es va recordar que els gegantons de Moja, sorgits de l’escola i integrats en la colla gegantera del poble, compleixen enguany el seu 16è aniversari.\nJordi Gutiérrez, cap de colla dels geganters de Vilafranca , ens recorda que no és habitual que els gegants de Vilafranca actuïn fora de la capital de l’Alt Penedès. Només és possible en comptats casos de trobades de colles centenàries o bé per vincles d’apadrinament, com era el cas d’aquest diumenge.(àudio)\nEl cap de colla dels geganters de Santa Margarida i els Monjos, Pere Nutó, posava de relleu la bona relació existent entre les colles geganteres i la voluntat de mantenir trobades en el territori.(àudio)\nLucas Ramírez, l’alcalde d’Olèrdola, felicitava als geganters pel seu 10è aniversari i destacava que la continuïtat dels gegants era gràcies al treball d’un grup de veïns compromesos amb la cultura popular.(àudio)\nJosep Bartolí, cap de colla dels geganters de Moja, es mostrava emocionat i molt content per com s’havia desenvolupat la cercavila. Ara el repte és el de poder engrescar a més persones perquè s’incorporin a la colla i garantir que la trobada de gegants de Moja es mantingui com a cita de periodicitat anual.(àudio)\nAbans de la ballada final conjunta, es va lliurar a cada colla i a l’Ajuntament un record de la Trobada per la col·laboració oferta. Un moment significatiu va ser quan el cap de colla dels geganters de Vilafranca va lliurar als geganters de Moja el ram de flors que durant la trobada lluïa la geganta de Vilafranca, l’Elisenda.\nEscolta les entrevistes a protagonistes de la Trobada, realitzades per Canal 20-Ràdio Olèrdola, clicant aquí


Ets a: Inici > Àmbits > Educació > Obertes les inscripcions per a les colònies musicals d’estiu que organitza l’Escola de Música de Berga a Sant Llorenç de Morunys\nObertes les inscripcions per a les colònies musicals d’estiu que organitza l’Escola de Música de Berga a Sant Llorenç de Morunys\nImatge del cartell informatiu de les colònies musicals de l'EMMBerga de 2018\nData de publicació: 17.04.18\nL’Escola Municipal de Música de Berga ha obert el període d’inscripció per participar en les colònies musicals d’estiu que es portaran a terme a l’alberg Torre de Baró de Sant Llorenç de Morunys, del 2 al 7 de juliol de 2018. Es tracta d’una iniciativa que pretén incentivar la pràctica instrumental en un entorn natural per millorar l’aprenentatge musical i promoure el creixement personal dels infants i joves. L’activitat finalitzarà amb un concert de cloenda en què es mostrarà el treball realitzat durant els sis dies de convivència dels participants.\nLes colònies s’adrecen principalment a alumnes a partir de 5è de primària de les escoles de música de Berga, Puigcerdà i la Seu d’Urgell. Tot i això, també hi podran participar nois i noies que no fornim part d’aquests centres, però que acreditin tenir una formació musical prèvia.\nLes places per formar part de les colònies musicals són limitades i, per això, caldrà inscriure’s prèviament presentant la sol·licitud al servei de secretaria de l’Escola Municipal de Música de Berga, situat a l’equipament de la plaça d’Antoni Baylina, abans del 20 de juny. La inscripció es completarà després d’haver efectuat el pagament de 220€ corresponents al preu total de les colònies. El pagament es podrà fer per transferència bancària o ingressant l’import al compte de l’AMPA de l’escola a través del caixer automàtic del Banc Sabadell. El termini establert per fer-ho serà del 20 de maig al 20 de juny.\nEl dimecres, 20 de juny, a 2/4 de 9 del vespre hi haurà una sessió informativa a l’Escola de Música de Berga per conèixer diversos aspectes sobre l'organització i el desenvolupament de les colònies. En aquesta reunió també es requerirà als participants el lliurament d’una fotocòpia del DNI i de la targeta sanitària.\nPer a més informació sobre les colònies musicals, podeu posar-vos en contacte amb l’Escola Municipal de Música de Berga a través de l’adreça de correu electrònic emmbcoloniesmusicals@gmail.com.\nTríptic 'Colònies musicals d'estiu de 2018' EMMBerga\npdf Arxiu PDF (4,37 Mb) - Data de publicació: 17.04.18


Optimització de costos en el transport amb ports pagats .\nOptimització de costos en el…\nAlguna vegada heu rebut mercaderies a port pagat i us heu trobat alguna sorpresa revisant l’albarà de lliurament del transportista que les acompanya?\nPotser us heu aturat a calcular quin percentatge del cost de la compra que heu fet representen les despeses de transport, duanes i transitaris?\nPer què, en ocasions, els imports de les factures no quadren amb els totals pagats per IGI d’importació?\nAquest article pretén ajudar-vos a entendre què es el que esteu pagant, alhora que us proporcionarà alguna pista de com optimitzar, i fins i tot rebaixar, les despeses que el transport i la tramitació duanera representa per al cost de les vostres compres amb “ports pagats”.\nLa optimització de costos.\nEn primer lloc és convenient determinar clarament qui ha d’assumir les despeses de transport. Això dependrà de la nostra relació amb el proveïdor:\nSi el proveïdor assumeix la despesa s’entén com a “ports pagats” i ho ha d’indicar clarament a la factura comercial que acompanya la mercaderia; si es fa així, el transitari farà la declaració per l’import exacte de la factura comercial. En cas contrari, o si no s’indica cap condició de transport, la Duana obliga al transitari a incloure el cost del transport (segons una tarifa estandarditzada) al valor de la mercaderia. És per això que, a vegades, els imports de factura i la declaració no coincideixen. La despesa del transitari també es veu afectada per aquest fet. Si es tracta de “ports pagats”, les despeses de tramitació tant del costat espanyol com del costat francès seran a càrrec del proveïdor (excepte, evidentment, la liquidació de l’IGI d’importació, que és a càrrec del comprador). Aquesta modalitat es coneix com a DAP (Delivered At Place).\nSi us heu trobat amb el cas alguna vegada, podeu reclamar l’import pagat de més a la Duana sol·licitant al proveïdor que ens remeti una carta o que especifiqui que el transport de la factura en qüestió és pagat per ells. Juntament amb aquest escrit i la declaració original, el vostre transitari prepararà un modificatiu, que us serà abonat en la propera liquidació mensual.\nExisteix una altra modalitat anomenada DDP (Delivered Duty Paid) segons la qual el proveïdor assumeix totes les despeses, incloent els impostos d’importació.\nAquestes modalitats son dos entre la gran varietat d’Incoterms existents. Els Incoterms són normes internacionals que han estat acceptades per tots els països involucrats en el tràfic de mercaderies i que regulen tots els aspectes més rellevants del lliurament de mercaderies.\nSi esteu interessats en saber més sobre aquestes normes, podeu accedir a la web de la International Chamber of Commerce (ICC), http://iccwbo.org/products-and-services/trade-facilitation/incoterms-2010/the-incoterms-rules/ ) o la seva equivalent en castellà, http://www.iccspain.org , a on podreu descarregar el document següent: http://www.iccspain.org/fitxers/PREGUNTAS_RESPUESTAS_INCOTERMS%202012.pdf\nFrancesca Barbero Caceres\nCommisió Relacions Internacionals i Institucionals CEA\nCategories: Blog d'opinió, Destacatats BlogPer Confederació empresarial andorrana 10 juny, 2015\nPreviousPrevious post:Crisi o Revolució Digital?NextNext post:CONVENIS I QUE MÉS?


Sis de cada deu comercials van perdre més de 17.000 euros l’any passat Sis de cada deu comercials van perdre més de 17.000 euros l’any passat – Tot Barcelona | Notícies i Informació d'actualitat a Barcelona\nSis de cada deu comercials van perdre més de 17.000 euros l’any passat\nAixí es desprèn d'una enquesta del Col·legi Oficial d'Agents Comercials de Barcelona\nACN 14/03/2021 1:19 pm\nEl 62% dels agents comercials col·legiats van perdre de mitjana més de 17.000 euros durant el 2020 com a conseqüència de la pandèmia, segons un estudi del Col·legi Oficial d’Agents Comercials de Barcelona (COACB). En total, també el 62% dels enquestats van admetre que l’any passat van registrar pèrdues econòmiques i el 37,8% restant no en va patir. De cara a aquest any, el 48% dels agents comercials preveuen una previsió econòmica positiva en relació al 2020; un 34% augura que serà igual i un 18% creuen que la situació empitjorarà.\nA més, del total d’enquestats pel Col·legi Oficials d’Agents Comercials de Barcelona, el 97% van afirmar tenir feina i el 3% van declarar haver-la perdut per culpa de la pandèmia. “Sens dubte, el 2020 ha estat un any difícil però el 2021 és l’any de la recuperació econòmica i és aquí on entra en joc la figura essencial de l’agent comercial col·legiat, fonamental perquè les empreses tornin a facturar”, comenta el president de l’entitat, Ricard Penas.\nL’enquesta s’ha fet entre centenars de col·legiats, dels quals un 17% pertany al sector articles per a la llar i l’oci, seguit del sector químic –15%– i serveis –13%–. El 33% dels enquestats posseeix estudis superiors i diplomatures i llicenciatures, segons detalla l’entitat en un comunicat.


USTEC-STEs ha apostat sempre per un ensenyament no sexista, respectuós, coeducatiu, democràtic i participatiu, la qual cosa ens fa comprometre'ns activament en els moviments socials que lluiten per una societat no excloent, solidària i amb justícia social.\nDarrerament l’exaltació de l’homofòbia, la bifòbia, la transfòbia i els atacs contra el feminisme han incrementat de forma alarmant, i s’han produït manifestacions contràries als drets de les persones, de les dones, així com insults i agressions fruit de l’odi i la discriminació.\nDavant de tot això, volem deixar clar que NO tolerarem cap tipus d’agressió de caire homòfob, sexista o antifeminista als nostres espais de comunicació, com són les xarxes socials.\nCondemnem qualsevol tipus d’agressió a l’espai públic, a les xarxes socials i als centres educatius i rebutgem qualsevol tipus de patiment per discriminació i vulneració dels drets fonamentals, per raons de sexe, condició sexual, pertinença a un determinat grup social o per motius de creences religioses.\nSiguem valents i assenyalem amb el dit a aquells o aquelles que només demostren covardia manifestant les seves opinions homòfobes i antidemocràtiques, emparant-se en les xarxes socials.\n09/01/2019 13:26 (16)


Surgrimpi: de setembre 2009\nAquesta tarda hem anat a Montserrat amb en Pep, esperant que el dia fos benigne, i així ha estat. Quan hem arribat al pàrking, el cel estava bastant tapat i hem decidit anar al totxo de Ponent on en Pep ja hi té molta feina feta. Després, la tarda ha quedat sense núvols i hem passat un xic de calor, però, com veureu, ha valgut la pena!\nDel blog d'en Groinket he manllevat (sense permís) la ressenya de la zona que adjunto:\n1-Cafeïna 6a+. 2-El club de la Mònica (6b+). 3-Kilibri King (7a).\n4-How much money (6c). 5-La oda de mamá (6c). 6-El mono dead (7a).\n7-Cochamo (6c). 8-Xorreres negres nunca mais (6b). 9-Carabassa per a tots (7b)\n10- Teaman (6a+). 11-Argan (V+)\nHem començat escalfant a la Argan (V+), una via guapa d'anar fent. Hem seguit per Teaman (6a+), on ja s'ha de treballar bastant més. Té una secció ben durilla, però es va fent bé. Molt recomanable, com l'anterior.\nA continuació hem fet la Xorreres negres nunca mais (6b), que ha resultat ser una altra via ben bonica, on s'ha de tibar fortet. Els darrers metres els hem fet per la Cochamo perquè no hem vist la baga a la savina i la darrera xapa de la via. Després ens n'hem adonat! El tram exigent és a la fissura i a un pas ben llarg que hi ha abans d'agafar-la.\nBaixant de la reunió hem deixat la corda passada per fer-li un top-rope a El mono dead (7a). En Pep se'n surt la mar de bé. L'he provada jo, també en top-rope i ha sortit amb en Pep cantant-me els moviments. Baixant, he posat cintes i he reposat mentre en Pep ha catat la Cochamo (6c).\nEn Pep treient l'entrellat de la Cochamo.\nQuan ha estat el meu torn, ben concentradet i intentant recordar bé els moviments, li he fet un pegue a El mono dead, i ha sortit! Respecte al grau, he vist que hi ha discrepàncies, estant la mitja en el 7a, que és com me l'apunto... i és que és el meu primer 7a!!!\nAquí estic, agafat del tridit després del monodit...\n...i aquí, xapant l'assegurança abans d'entrar el forat.\nBaixant, encara m'han quedat ganes per provar la Cochamo en top-rope i també ha sortit, gràcies a que en Pep ha batallat prèviament per trobar una seqüència bona. Queda pendent per al proper dia, que avui ja he complert!\nJo mateix, atacant el tram xungo de la Cochamo.\nDesprés d'això, cap al bar Anna a celebrar-ho!\nPublicat per Petrus a 23:10 3 comentaris:\nEtiquetes de comentaris: 7a, Escalada, Escalada 2009, Montserrat\nTarda de Cargolaire\nAquesta tarda ens hem escapat al Cargolaire amb en Jortx i en Jan. Ens ha rebut un bon solet de tarda que més aviat feia buscar l'ombra... així que hem començat per la Tarda de Sant Joan (V). Per seguir escalfant en Jortx ha proposat El Vanguardista (6b). L'havia fet fa dos anys i des d'aleshores ni tocar-la. Veient en Jortx ha recordat la seqüència guanyadora i ha sortit sense especials dificultats! En Jan també l'ha encadenada per primer cop, amb la qual cosa ja ha estat ben content.\nEn Jan engalomant El Vanguardista\nDesprés el nostre guia ens ha portat al Crostó de Roca (6b+) i l'ha feta sense despentinar-se. Entre que m'he fixat bastant en els moviments i que en Jortx m'ha anat cantant la via, ha sortit al flash. L'entrada té algun pas llarg però es va fent bé fins un bec característic. Aquí cal posar-se bé ajuntant mans i obrint cap a l'esquerra. Després, recte amunt i aguantar el viatget fins estar a l'alçada de la quarta assegurança per xapar amb la dreta, agafat des d'una fissureta vertical. Després la cosa es torna més roma i tecniquilla, però es va fent, anant amb compte.\nAquí, en Jortx m'ha fotografiat mentre em cantava els passos al Crostó de Roca\nEn Jan li ha fet un molt bon intent, però s'ha complicat a la darrera xapa... segur que a la propera cau.\nPer acabar, hem anat a fer una ullada a Hipotecats(?) (7a+), just a l'esquerra de la Nous: era una via que el nostre guia encara ho havia provat mai i jo hi havia vist algú enfilat alguna vegada. No cal dir que és una talla massa gran per mi. En Jortx l'ha muntada, li ha fet un altre intent en top rope i li ha trobat passos molt durs... no cal dir més! L'entrada es va fent fins a l'alçada de la tercera xapa on cal moure's un xic per l'esquerra on hi ha una bona presa per les dues mans. Segurament cal tibar-ne amb la dreta, una frangeta per l'esquerra, pujar peus, caçar una bec-romo per la dreta i anar al bec bo amb l'esquerra. Després cal passar per la dreta, amb una bona mà esquerra a una fissura i un bolo per la dreta. A partir d'aquí, no sé gaire com anar a buscar unes pinces molt dolentes per la dreta a sota el sostre, tibar-li i caçar el canto bo de sobre el sostre. Despreś de pujar peus, una bona llastra d'esquerra i gotes d'aigua per la dreta permeten tibar fort per rebotar sobre un canto regular (mà esquerra) per caçar el canto bo superior on ja s'acaba la història... No hi he vist possibilitats a dues zones concretes., el que vol dir que ja la farem quan siguem més grans!\nJo mateix batallant a Hipotecats\nI amb els braços ben infladets, cap a caseta ben d'horeta :). I ara m'he adonat que en Jortx no ha sortit a cap foto, malgrat haver-ne tirat un munt :(\nPublicat per Petrus a 22:31 Cap comentari:\nEtiquetes de comentaris: Calders, Escalada, Escalada 2009\nAquest matí hem anat a Montserrat amb en Toni amb l'objectiu de fer una sortida matinal, que hi ha dinars familiars que l'esperen abans de tornar a terres escoceses. Hem enfilat cap a la Desdentegada per gaudir de les bones i llargues vies d'en J. Llassera.\nHem començat per la placa "dels cinquens", segons sembla que l'anomena la penya... Concretament, hem fet la via #15 (V+ d'anar fent posant bé els peus) i la #18 (amb un tram de tibar d'alguna nyapa que la fa més difícil).\nEn Toni a la via #15...\n... i aquí a la #18, ja més complicada.\nA continuació ens hem posat a la magnífica via #14 (6a+) on s'alternent passos de finura amb alguns de tibar un xic més degut al terreny vertical i on cal anar llegint bé la roca per no complicar-se més del necessari.\nA primera hora hem estat la mar de tranquils, amb la roca per nosaltres sols i algú al voltant però sense fer-se notar. A punt de començar la tercera via, però, ha aparegut un grup força nombrós i extremadament sorollós como caballo en cacharrería. Ràpidament han ocupat les vies fàcils, han destrossat la màgia que els escaladors cerquem a la muntanya i s'han dedicat a fer vida social. No cal dir que, acabant la nostra via, hem fugit cames ajudeu-me cercant la normalitat en alguna altra raconada. Però això no és tot: a banda d'aquest grup encara n'han anat arribant més i els darrers, malgrat veure que les quatre vies fàcils estaven saturadíssimes, es plantejaven esperar-se -el que, pel cap baix, suposava no menys de dues hores abans no s'haguessin fet les permutacions corresponents!! Jo he al·lucinat per partida doble: deu ser que sóc un romàntic...\nSortosament, la part de la dreta del tot (abans de la ferrada) estava deserta. Així que ens hem posat a la placa de l'Eva, a fer la via #63 (6b) que ha estat una altra meravella que ens ha fet oblidar l'incident. Molt recomanable!\nEn Toni a la via #63\nI el matí ja no ha donat per més!\nPublicat per Petrus a 23:32 5 comentaris:\nEtiquetes de comentaris: Escalada, Escalada 2009, Montserrat, Montserrat-Desdentegada\nVinya Nova amb en Toni\nAquesta tarda hem fet una escapada amb en Toni, que està de visita per terres catalanes des del seu exili escocès. Hem decidit anar cap a Montserrat a recuperar el plaer del típic gest montserratí... i ho hem aconseguit! El sector escollit ha estat el Recuperació, darrera la casa de la Vinya Nova, on havíem estat fa un temps amb en Pep.\nHem començat fent la via #19 (notació onaclimb, tot i que els graus estan millor al blog dels esgarrapacrestes), amb l'etern dubte sobre si la llastra aguantarà o no... avui ha aguantat. Després hem fet la #20, a la seva dreta, amb alguns passets prou fins (V+). A continuació, hem anat a la #17 (6a) per continuar amb la #21 (6a) que supera un muret prou interessant.\nEn Toni, tornant a tastar la finura montserratina a la via #21.\nDesprés ens hem mogut un xic a l'esquerra cap a les vies #13 i #14. L'altre dia no vaig provar la #13 i li he fet un tempteig però m'ha costat veure la seqüència per anar de la primera a la segona xapa i he decidit fer cap a la #14 on he tornat a disfrutar de valent -tibant fort, això sí! Baixant he fet una mirada als primers passos de la #13 i li he vist una opció amb un pas ben llarg per superar la segona xapa. Ja ho estudiarem amb més detall un altre moment...\nPublicat per Petrus a 23:34 Cap comentari:\nEtiquetes de comentaris: Escalada, Escalada 2009, Montserrat, Montserrat-Vinya Nova\nVisita al Revolt de l'Àliga\nAquesta tarda hem anat al Revolt de l'Àliga amb la Cristina. A diferència de l'altra vegada, avui hem començat per la primera via de la dreta, un suposat IV amb una entrada molt dura. Després ens hem posat a Tsnumis (V).\nJo mateix, a la primera via, un fals IV que té una entrada ben dura...\nI aquí estic espatarrant-me a la Tsnumis, una via on es pot treballar la tècnica de díedre.\nA continuació hem fet l'Etikajortx (V) que és una de les vies més recents, el nom de la qual em recorda algú o alguna cosa... Com en moltes d'aquestes vies, la dificultat està concentrada als primers passos, però la roca és la que hi ha!\nLa Cristina, a Etikajortx un cop superats els primers passos durs.\nDesprés m'he posat a la Falcó (6a), via que encara no havia fet mai i que he hagut de lluitar. Sorprèn que la graduin de V+, tenint en compte que l'he trobada bastant més difícil que la següent que hem fet i que està graduada de 6a: Pit Roig (6a)\nLa Cristina a Pit Roig (6a).\nPer acabar, hem fet la Fisura Parrella (V), que queda més a l'esquerra i que ha resultat ser una via la mar de disfrutona: recomanable.\nLa Cristina lluitant de primera a la recomanable Fissura Parrella.\nPublicat per Petrus a 22:48 Cap comentari:\nEtiquetes de comentaris: Escalada, Escalada 2009, Moià, Moià - Revolt de l'Àliga\nCollbató, el Jardinet\nAquesta tarda hem fet una sortida excepcional. He anat a escalar amb 5 nenes! Efectivament, la Cristina, la Gemma, l'Enri, la Núria i l'Alba s'han apuntat a una sortida en plan tranquil, que sols han escalat algunes vegades i tenien el mono.\nHem anat al jardinet, una zoneta que no havia visitat encara i que ha resultat un encert total. Com que el dia estava un xic tapat, no ens hem rostit i, a més, el tipus de vies disponibles ha anat de conya per a la gent que érem.\nLa Cristina de baixada...\nLes nenes han pogut fer vies de primer sense cap dificultat. Fins i tot s'han atrevit amb el Vè de l'esquerra (que, en arribar ha estat escalat per una cabra i la seva cria en un vist i no vist). Al final, també m'he posat a les 3 vies de la dreta on ja s'ha de tibar. La Cristina també n'ha fet una i mitja i el dia ja no ha donat per més.\nPer vergonya meva, totes anaven amb casc menys jo... Està clar que han tingut bons mestres fins ara!\nPublicat per Petrus a 23:11 Cap comentari:\nEtiquetes de comentaris: Escalada, Escalada 2009, Montserrat, Montserrat-Collbató